

**DJEČJI VRTIĆ „LATICA GARČIN“
PUT SUREVICE 4
35 212 GARČIN
latica.garcin@gmail.com**

Na temelju članka 50. Statuta Dječjeg vrtića „Latica Garčin“, Upravno vijeće Dječjeg vrtića „Latica Garčin“ na 24. sjednici održanoj dana 9.5.2022. godine donosi:

**KUĆNI RED**

**DJEČJEG VRTIĆA „LATICA GARČIN“**

**Članak 1.**

Dijete u Vrtiću/jaslicama može boraviti do 10 sati dnevno, sukladno radnom vremenu Vrtića.

**Članak 2.**

Djetetov dolazak u Vrtić treba biti od 6,15 do 8,30 sati (iza tog vremena zaključavaju se ulazna vrata vrtićkih objekata i ostaju zaključana sve do 11,30 sati kada je odlazak djece na poludnevnom programu bez ručka). Kasniji dolazak djeteta roditelj/skrbnik dužan je najaviti matičnom odgojitelju najkasnije do 9,30 sati u tekućem danu kada se iskaže potreba za kasnijim dolaskom djeteta.

**Članak 3.**

Dovoditi, a isključivo odvoditi dijete iz Vrtića/jaslica mogu samo punoljetne osobe koje je roditelj/skrbnik djeteta opunomoćio na propisan način.

**Članak 4.**

Prilikom svakog dovođenja i odvođenja djeteta u/iz Vrtića/jaslica roditelj/skrbnik ili ovlaštena osoba obvezna je osobno javiti se odgojitelju. Predajom djeteta roditelju/skrbniku ili ovlaštenoj osobi, prestaje odgovornost odgojitelja.

**Članak 5.**

O svakoj promjeni u obitelji, promjeni adrese prebivališta i/ili broja telefona/mobitela roditelj/skrbnik obavezan je o tome izvijestiti odgojitelja svoga djeteta (po potrebi i stručnog suradnika ili ravnatelja).

**Članak 6.**

Radi zaštite sve djece u Vrtiću/jaslicama roditelj/skrbnik obavezan je obavijestiti Vrtić o promjeni zdravstvenog statusa djeteta i ne dovoditi ga u Vrtić/jaslice s povišenom temperaturom, ušima i svrabom, parazitima u stolici ili zbog bilo kojeg drugog zdravstvenog stanja koji narušava siguran boravak djeteta i druge djece u skupini. Po povratku u Vrtić/jaslice potrebno je donijeti liječničku ispričnicu. Nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić.

**Članak 7.**

Ukoliko dijete ima kroničnu bolest, roditelj/skrbnik obavezan je donijeti pisanu uputu liječnika o imenu lijeka, dozi, vremenu i načinu davanja lijeka i o tome obavijestiti odgojitelje svoga djeteta i zdravstvenog voditelja Vrtića.

**Članak 8.**

Roditelj/skrbnik dužan je izvijestiti odgojitelja odgojno obrazovne skupine u roku od 24 sata o ostalim razlozima izostanka djeteta.

**Članak 9.**

Boravak na otvorenom je svakodnevan i obavezan zbog očuvanja zdravlja djece te dijete u Vrtiću/jaslicama treba boraviti u udobnoj, čistoj i primjerenoj odjeći i obući za igru u unutarnjem i vanjskom prostoru Vrtića.

**Članak 10.**

Osoba koja dovodi-odvodi dijete u-iz Vrtića u sobe dnevnog boravka djece može ulaziti samo u prikladnoj obući (papuče ili korištenje nazuvaka). Ulazak roditelja u Vrtić u vrijeme pandemije propisan je prema Preporukama epidemiološke službe i uputama DV „Latica Garčin“.

**Članak 11.**

Potrebno je pridržavati se preporuka i uputstava o nepotrebnom zadržavanju u unutarnjim i vanjskim prostorima, kako se ne bi ometao siguran boravak sve djece u Vrtiću/jaslicama i kako bi se osigurao nesmetani nadzor kretanja raznih osoba po Vrtiću. Prilikom odvođenja djeteta iz Vrtića/jaslica roditelj/skrbnik dužan je u svakom trenutku imati nadzor nad djetetom i kod izlaska iz prostora Vrtića držati ga za ruku.

**Članak 12.**

Prilikom slavlja, obilježavanja važnih datuma i svečanosti koje roditelj/skrbnik unaprijed dogovara s odgojiteljem djeteta, potrebno je poštivati pravilo Vrtića. U Vrtić se mogu unositi prehrambeni proizvodi prema Protokolu o sigurnosti hranjena u Dječjem vrtiću „Latica Garčin“.

**Članak 13.**

U komunikaciji s osobljem Vrtića potrebno je ophoditi se kulturno i pristojno s uvažavanjem i poštovanjem.

**Članak 14.**

Dječji vrtić ne odgovara za izgubljene stvari, uništene dragocjene predmete i igračke koje dijete donosi u Vrtić.

**Članak 15.**

Sve osobe koje rade, borave i ulaze u Vrtić dužne su poštivati privatno vlasništvo i korisnika i radnika Vrtića.

**Članak 16.**

Potrebno je da roditelj/skrbnik prati i uvažava pisane i usmene informacije o boravku djeteta/ce u jaslicama i Vrtiću te se odazivaju na roditeljske sastanke, druženja i individualne razgovore koje, prema potrebi i sami mogu inicirati (u dogovoru s odgojiteljima), a u skladu s programom.

**članak 17.**

Roditelj/skrbnik dužan je pravovremeno informirati Vrtić o uključivanju i potrebama za različitim programima, kako bi mogli osigurati kvalitetan odgojno-obrazovni rad.

**Članak 18.**

U unutarnjem i vanjskom prostoru Vrtića nije dozvoljeno: pušenje, dolazak u alkoholiziranom stanju, uvođenje životinja.

**Članak 19.**

Roditelj/skrbnik dužan je redovito podmirivati troškove korištenih usluga Vrtića najkasnije do 20-og u mjesecu.

Kućni red Vrtića objavljuje se na oglasnoj ploči i web stranici Vrtića, a stupa na snagu osmog dana od dana donošenja.

KLASA: 601-02/22-05/24

URBROJ: 2178-06-02-04-22-5

Garčin, 9.5.2022.

Predsjednica Upravnog vijeća

 Dječjeg vrtića „Latica Garčin“

 Danijela Erić, mag. prim. educ.



Ovaj kućni red objavljen je na oglasnoj ploči 10.5.2022. te stupa na snagu dana 17.5.2022.



Ravnateljica:

Ankica Bitunjac, mag. praesc. educ.